Compania Iulius demarează lucrările la cel de-al patrulea imobil office din totalul de şase pe care le va include proiectul mixt Openville Timişoara. United Business Center 0 va fi cea mai înaltă clădire de birouri din România.

Lucrările la United Business Center 0 (UBC 0) au început cu organizarea de şantier, iar prima etapă de construcţie va consta în consolidarea terenului, cu peste 280 de piloţi foraţi. Termenul estimat de livrare pe piaţă este ultimul trimestru din 2019. Cu o înălţime de 155 de metri şi 27 de etaje, aceasta va fi cea mai înaltă clădire de birouri din România.

UBC 0 va avea o suprafaţă construită de peste 74.900 mp şi, asemenea celorlalte clădiri din ansamblul mixt Openville, va îmbina spaţiile moderne de birouri cu cele de retail. Astfel, demisolul şi parterul vor fi dedicate magazinelor şi restaurantelor tematice, iar la etajul întâi se vor regăsi săli pentru conferinţe şi evenimente. Spaţiile de birouri vor avea o suprafaţă totală de 52.000 mp închiriabili. Suprafeţe generoase pe fiecare nivel de până la 2.200 mp, spaţii fără coloane interioare, grad sporit de lumină naturală, dotări şi tehnologii ultramoderne şi soluţii eficiente din punct de vedere energetic sunt câteva dintre caracteristicile noii clădiri.

UBC 0 va oferi o panoramă spectaculoasă asupra oraşului din orice unghi, datorită faţadei care va fi integral din sticlă. Totodată, cei care vor lucra aici vor avea acces direct la magazinele şi serviciile din Iulius Mall Timişoara şi din noile zone de retail, dar şi la spaţiile de relaxare create în viitorul parc al ansamblului urbanistic.

În paralel, pe şantierul proiectului se lucrează la cea de-a treia clădire de birouri, de 19.000 mp închiriabili, precum şi la o suprafaţă suplimentară de retail, de aproximativ 47.000 mp.

Până în prezent, în ansamblul Openville au fost finalizate două clădiri de birouri, cu un total de 31.000 mp închiriabili, precum şi prima parcare supraetajată din Timişoara, cu 910 locuri.

Cel mai mare pol de business, retail şi entertainment din vestul României va fi inaugurat în trimestrul patru al acestui an, odată cu finalizarea primei etape de dezvoltare. Aceasta va include noile zone de retail, 50.000 mp de spaţii office în operare şi alţi 52.000 mp în construcţie, un parc, un pasaj subteran destinat traficului auto şi noi locuri de parcare.

În perioada următoare, vor fi demarate lucrările de construcţie la o nouă parcare subterană şi la un tunel auto care va fluidiza traficul din întregul areal.

Proiectul Openville se construieşte, în prezent, în proximitatea Iulius Mall Timişoara şi, prin cei 130.000 mp de spaţii de birouri pe care îi va crea, va deveni principalul pol de business din vestul ţării. Acesta este realizat de companiile Iulius şi Atterbury Europe, reprezentând o investiţie estimată la peste 220 de milioane de euro.